ระเบียบกรมตำรวจ
ระเบียบกรมตำรวจ
ว่าด้วยการแจ้งการเปลี่ยนที่พักอาศัย
การย้ายที่พักอาศัย
การเดินทางไปอยู่ต่างจังหวัดเกินยี่สิบสี่ชั่วโมง
และการ
อยู่ในราชอาณาจักรเกินเก้าสิบวัน
ของคนต่างด้าว
ซึ่งได้รับอนุญาตให้อยู่ในราชอาณาจักรเป็นการชั่วคราว[๑]
 

อาศัยอำนาจตามความในมาตรา ๓๗ แห่งพระราชบัญญัติคนเข้าเมือง
พ.ศ. ๒๕๒๒ อธิบดีกรมตำรวจกำหนดระเบียบการแจ้งการเปลี่ยนที่พักอาศัย
การย้ายที่พักอาศัย การเดินทางไปอยู่ต่างจังหวัดเกินยี่สิบสี่ชั่วโมง
และการอยู่ในราชอาณาจักรเกินเก้าสิบวันของคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวไว้
ดังต่อไปนี้

ข้อ ๑
การแจ้งของคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราว
ให้ปฏิบัติ ดังต่อไปนี้
๑.๑ ในกรณีที่มีเหตุผลสมควรไม่สามารถพักอาศัย ณ
ที่ที่ได้แจ้งต่อพนักงานเจ้าหน้าที่ตรวจคนเข้าเมือง
ให้แจ้งการเปลี่ยนที่พักอาศัยต่อพนักงานเจ้าหน้าที่ตรวจคนเข้าเมือง
ภายในยี่สิบสี่ชั่วโมงนับแต่เวลาที่เข้าพักอาศัย
๑.๒ การแจ้งย้ายที่พักอาศัย ให้แจ้งต่อเจ้าพนักงานตำรวจ ณ
สถานีตำรวจท้องที่ที่คนต่างด้าวผู้นั้นพักอาศัยภายในยี่สิบสี่ชั่วโมงนับแต่เวลาที่ย้ายไป
ในกรณีเปลี่ยนที่พักอาศัย และถ้าที่พักอาศัยใหม่อยู่ต่างท้องที่กับสถานีตำรวจท้องที่เดิม
คนต่างด้าวผู้นั้นต้องแจ้งต่อเจ้าพนักงานตำรวจ ณ
สถานีตำรวจท้องที่ที่ไปพักอาศัยใหม่ภายในยี่สิบสี่ชั่วโมงนับแต่เวลาที่ไปถึงด้วย
๑.๓ ถ้าเดินทางไปจังหวัดใด
และอยู่ในจังหวัดนั้นเกินยี่สิบสี่ชั่วโมง ให้คนต่างด้าวผู้นั้นแจ้งต่อเจ้าพนักงานตำรวจ
ณ สถานีตำรวจท้องที่ภายในสี่สิบแปดชั่วโมงนับแต่เวลาที่ไปถึง
๑.๔ ถ้าอยู่ในราชอาณาจักรเกินเก้าสิบวัน
คนต่างด้าวผู้นั้นต้องมีหนังสือแจ้งให้พนักงานเจ้าหน้าที่
ณ กองตรวจคนเข้าเมืองทราบถึงที่พักอาศัยของตนโดยมิชักช้าเมื่อครบระยะเก้าสิบวัน
และต่อไปให้กระทำเช่นเดียวกันทุกระยะเก้าสิบวัน
ถ้าท้องที่ใดมีที่ทำการตรวจคนเข้าเมืองตั้งอยู่ จะแจ้งต่อพนักงานเจ้าหน้าที่ ณ
ที่ทำการตรวจคนเข้าเมืองแห่งนั้นก็ได้

ข้อ ๒
ภายใต้บังคับข้อ ๑ คนต่างด้าวอาจไปแจ้งด้วยตนเอง
หรือมอบหมายให้ผู้อื่นนำหนังสือแจ้ง หรือมีหนังสือแจ้งทางไปรษณีย์ลงทะเบียนก็ได้

ข้อ ๓
ให้พนักงานเจ้าหน้าที่ตรวจคนเข้าเมืองหรือเจ้าพนักงานตำรวจท้องที่ผู้รับแจ้ง
แล้วแต่กรณี ออกใบรับแจ้งให้แก่ผู้แจ้งไว้เป็นหลักฐาน

ข้อ ๔
หนังสือแจ้งและใบรับแจ้งให้ใช้แบบตามที่กำหนดไว้ท้ายระเบียบนี้

ข้อ ๕ การแจ้งตามข้อ
๑.๒ และ ๑.๓
มิให้ใช้บังคับแก่คนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวเพื่อการบางประเภท
ดังต่อไปนี้
๕.๑ การปฏิบัติหน้าที่ทางทูต หรือกงสุล
๕.๒ การปฏิบัติหน้าที่ทางราชการ
๕.๓ การท่องเที่ยว
๕.๔ การเล่นกีฬา
๕.๕ ธุรกิจ
๕.๖ การลงทุนที่ได้รับความเห็นชอบจากกระทรวงทบวงกรมที่เกี่ยวข้อง
๕.๗
การลงทุนหรือการอื่นที่เกี่ยวกับการลงทุนภายใต้บังคับกฎหมายว่าด้วยการส่งเสริมการลงทุน
๕.๘ การเดินทางผ่านราชอาณาจักร
๕.๙ การเป็นผู้ควบคุมพาหนะ หรือคนประจำพาหนะที่เข้ามายังท่าสถานี
หรือท้องที่ในราชอาณาจักร
๕.๑๐ การศึกษาหรือดูงาน
๕.๑๑ การค้นคว้าทางวิทยาศาสตร์ หรือฝึกสอนในสถาบันการค้นคว้า
หรือสถาบันการศึกษาในราชอาณาจักร
๕.๑๒ การปฏิบัติงานด้านช่างฝีมือหรือผู้เชี่ยวชาญ

ข้อ ๖ ให้พนักงานเจ้าหน้าที่ตรวจคนเข้าเมือง
หรือเจ้าพนักงานตำรวจท้องที่ผู้รับแจ้ง แล้วแต่กรณี
ดำเนินการส่งเอกสารการรับแจ้งไปยังแผนกทะเบียนและสถิติ กองกำกับการ ๑
กองตรวจคนเข้าเมือง โดยมิชักช้า

ทั้งนี้ ตั้งแต่วันที่ ๓๐ พฤษภาคม พ.ศ. ๒๕๒๒ เป็นต้นไป


ประกาศ ณ วันที่ ๒๕ พฤษภาคม พ.ศ. ๒๕๒๒
พลตำรวจเอก ชุมพล โลหะชาละ
รองอธิบดี รักษาการในตำแหน่ง
อธิบดีกรมตำรวจ

[เอกสารแนบท้าย]

๑.
แบบการแจ้งเปลี่ยนที่พักอาศัยที่ไม่เข้าพักตามแจ้งในบัตรขาเข้าของบุคคลต่างด้าว
๒.
แบบแจ้งย้ายสถานที่พักอาศัยและเดินทางไปอยู่ต่างจังหวัดเกิน ๒๔
ชั่วโมงของบุคคลต่างด้าว
๓. แบบการแจ้งอยู่เกิน ๙๐ วันของบุคคลต่างด้าว

(ดูข้อมูลจากภาพกฎหมาย)


















ฐิติพร/ปรับปรุง
๑๐ พฤศจิกายน ๒๕๕๘









[๑] ราชกิจจานุเนกษา
เล่ม ๙๖/ตอนที่ ๙๖/ฉบับพิเศษ หน้า ๑/๑๕ มิถุนายน ๒๕๒๒